Uusi puheenjohtaja selviää iltaseitsemään mennessä. Alun perin tulos piti julkistaa kello 14.

Tulosta odotellessa vihreät puhkesivat lauluun.

Vihreiden puoluekokouksen pääpuheenaiheeksi nousi lauantaina sekoilu ääntenlaskussa.

Vihreiden puoluesihteeri Lasse Miettinen kertoi puoluekokousyleisölle viiden maissa, että puheenjohtajavaalin tulos selviää kello 19 mennessä - viisi tuntia aikataulusta myöhässä.

- Helsinkiin oli jäänyt yksi laatikko ääniä, noin 400 ääntä, Miettinen informoi.

Miettinen tarkensi Iltalehdelle, että äänilaatikko oli jäänyt välivaraston nurkkaan Helsingin päässä. Ääntenlaskijoiden delegaatio lähti hakemaan laatikkoa pääkaupungista henkilöautolla.

- Se on kaksi tuntia Helsinkiin ja kaksi tuntia takaisin, Miettinen summasi.

Vihreiden puheenjohtajaehdokas Touko Aalto suhtautui yllätyskäänteeseen rauhallisesti.

- Inhimillisiä virheitä sattuu kaikissa organisaatioissa, se on vain elämää.

Aallon mukaan ääntenlaskun venyminen ei aiheuta hänelle lisäjännitystä.

- Jos ei kestä tällaista tilannetta, on hakemassa täysin väärään paikkaan.

Vihreiden puheenjohtajavaalissa annettiin yhteensä 5778 ääntä.

Sääntöjen vuoksi muita vaaleja ei voi suorittaa ennen kuin puheenjohtajavaalin tulos on selvillä, joten puoluekokoussalissa jatkettiin Miettisen ilmoituksen jälkeen poliittista keskustelua.